**UFED CELLEBRITE TOUCH2 (ARBA LYGIAVERTĖS) PROGRAMINĖS ĮRANGOS LICENCIJOS PRIEŽIŪROS IR PALAIKYMO PASLAUGOS**

**VIEŠOJO PIRKIMO–PARDAVIMO SUTARTIS**

Nr.

Vilnius

**Lietuvos kriminalinės policijos biuras** (toliau – Pirkėjas), atstovaujamas viršininko Arūno Maskoliūno, veikiančio pagal Lietuvos kriminalinės policijos biuro nuostatus, ir

**UAB „NRD CS“** (toliau – Tiekėjas), atstovaujama direktoriaus Viliaus Benečio, veikiančio pagal įmonės įstatus,

toliau kartu vadinami Šalimis, o kiekvienas atskirai - Šalimi, vadovaudamiesi neskelbiamos apklausos būdu atlikto viešojo pirkimo dėl UFED Cellebrite Touch2 (arba lygiavertės) programinės įrangos licencijos priežiūros ir palaikymo paslaugos sąlygomis,

sudarė šią paslaugų viešojo pirkimo–pardavimo sutartį (toliau – Sutartis).

**I. SUTARTIES OBJEKTAS**

1.1. Sutarties objektas yra Cellebrite Inseyets Online Pro licencijos priežiūros ir palaikymo paslaugos (toliau – Paslaugos). Teikiamų Paslaugų apimtis, kokybė bei kiti Paslaugoms keliami reikalavimai apibrėžti techninėje specifikacijoje (Sutarties 1 priedas).

1.2. Paslaugų BVPŽ kodas – 72261000-2.

1.3. Paslaugų teikimo vieta – Saltoniškių g. 19, Vilnius.

1.4. Paslaugos turi būti pradėtos teikti nuo 2024 m. lapkričio 29 d. arba nuo Sutarties įsigaliojimo dienos, jei Sutartis įsigalioja vėliau nei 2024 m. lapkričio 29 d. Paslaugų teikimo pradžia įforminama Šalims pasirašius Paslaugų priėmimo-perdavimo aktą.

1.5. Paslaugos turi būti teikiamos 12 (dvylika) mėnesių nuo 2024 m. lapkričio 29 d. arba nuo Sutarties įsigaliojimo dienos, jei Sutartis įsigalioja vėliau nei 2024 m. lapkričio 29 d.

**II. SUTARTIES KAINODAROS TAISYKLĖS IR MOKĖJIMO SĄLYGOS**

2.1. Šiai Sutarčiai yra taikoma fiksuotos kainos kainodara.

2.2. Bendra Sutarties kaina yra 11269,94 Eur (vienuolika tūkstančių du šimtai šešiasdešimt devyni eurai ir 94 ct), įskaitant pridėtinės vertės mokestį (toliau – PVM), kuris sudaro 1955,94 Eur (vieną tūkstantį devynis šimtus penkiasdešimt penkis eurus ir 94 ct). Bendra Sutarties kaina be PVM yra 9314,00 Eur (devyni tūkstančiai trys šimtai keturiolika eurų ir 00 ct).

2.3. Sutarties kaina yra galutinė ir apima visas tiesiogines ir netiesiogines išlaidas, susijusias su Paslaugų įsigijimu. Į Paslaugų kainą turi būti įskaityti visi mokesčiai ir visos Tiekėjo išlaidos, susijusios su tinkamu pirkimo sutarties įvykdymu, įskaitant, bet neapsiribojant Prekių pateikimo ir visomis su dokumentų, kurių reikalauja Perkančioji organizacija, rengimu ir pateikimu susijusiomis išlaidomis.

2.4. Į Sutarties kainą yra įskaičiuota Paslaugų kaina ir visos Tiekėjo patiriamos išlaidos, susijusios su tinkamu Sutarties įvykdymu. Jokios papildomos Tiekėjo išlaidos nebus apmokamos ar kompensuojamos.

2.5. Mokėjimai atliekami eurais tokia tvarka:

2.5.1. Su Tiekėju atsiskaitoma ne vėliau kaip per 30 (trisdešimt) kalendorinių dienų nuo Tiekėjo naudojantis informacinės sistemos SABIS priemonėmis pateiktos PVM sąskaitos faktūros, išrašytos Paslaugų priėmimo–perdavimo akto pagrindu, gavimo dienos.

2.5.2. Paslaugos turi būti pradėtos teikti nuo lapkričio 29 d. arba nuo Sutarties įsigaliojimo dienos, jei Sutartis įsigalioja vėliau nei 2024 m. lapkričio 29 d.. Paslaugų teikimo pradžia įforminama Šalims pasirašius Paslaugų priėmimo-perdavimo aktą. Paslaugų priėmimo–perdavimo aktas pasirašomas Tiekėjo ir Pirkėjo įgaliotų atstovų 2 (dviem) vienodą teisinę galią turinčiais egzemplioriais arba pasirašomas vienas egzempliorius Tiekėjo ir Pirkėjo įgaliotų atstovų saugiais elektroniniais parašais.

2.5.3. Sutarties vykdymo metu, sąskaitos faktūros teikiamos tik elektroniniu būdu. Elektroninės sąskaitos faktūros, atitinkančios Europos elektroninių sąskaitų faktūrų standartą, kurio nuoroda paskelbta 2017 m. spalio 16 d. Komisijos įgyvendinimo sprendime (ES) 2017/1870 dėl nuorodos į Europos elektroninių sąskaitų faktūrų standartą ir sintaksių sąrašo paskelbimo pagal 2 Europos Parlamento ir Tarybos direktyvą 2014/55/ES, teikiamos Tiekėjo pasirinktomis priemonėmis. Europos elektroninių sąskaitų faktūrų standarto neatitinkančios elektroninės sąskaitos faktūros gali būti teikiamos tik naudojantis informacinės sistemos SABIS priemonėmis. Sąskaita-faktūra turi būti pateikiama ne anksčiau nei abiejų Šalių suderintas ir pasirašytas Paslaugų priėmimo-perdavimo aktas be trūkumų/pastabų (t.y. kai pašalinti visi trūkumai ar pastabos, nurodytos ankstesniuose priėmimo-perdavimo aktuose, jei tokių buvo).

2.5.4. Pirkėjas už suteiktas Paslaugas Tiekėjui atsiskaito mokėjimo pavedimu į Tiekėjo nurodytą banko sąskaitą.

2.6. Tarpiniai mokėjimai nenumatomi.

**III. PIRKIMO SUTARTIES ŠALIŲ TEISĖS IR PAREIGOS**

3.1. Tiekėjas įsipareigoja:

3.1.1. kokybiškai suteikti Sutarties 1 priede numatytas Paslaugas Sutartyje ir jos prieduose nustatytais terminais ir tvarka savo rizika bei sąskaita kaip įmanoma rūpestingai bei efektyviai, įskaitant, bet neapsiribojant, Paslaugų teikimą pagal geriausius visuotinai pripažįstamus profesinius, techninius standartus ir praktiką, panaudodamas visus reikiamus įgūdžius, žinias;

3.1.2. bendradarbiauti su Pirkėju visos Sutarties vykdymo metu ir nedelsdamas raštu informuoti Pirkėją apie bet kokias aplinkybes, kurios trukdo ar gali sutrukdyti Tiekėjui užbaigti Paslaugų teikimą nustatytais terminais arba gali turėti įtakos teikiamų Paslaugų apimčiai ir/ar kokybei;

3.1.3. ne vėliau kaip likus 15 darbo dienų iki Paslaugų suteikimo termino pabaigos, informuoti Pirkėją apie ketinimą baigti teikti visas Sutartyje numatytas Paslaugas;

3.1.4. užtikrinti iš Pirkėjo Sutarties vykdymo metu gautos ir su Sutarties vykdymu susijusios informacijos konfidencialumą bei apsaugą;

3.1.5. nenaudoti Pirkėjo ženklų ar pavadinimo jokioje reklamoje, leidiniuose ar kitur be išankstinio raštiško Pirkėjo sutikimo;

3.1.6. vykdant Sutartį, sąskaitas faktūras, kreditinius ir debetinius dokumentus bei avansines sąskaitas teikti naudojantis informacinės sistemos SABIS priemonėmis;

3.1.7. rūpestingai tvarkyti sąskaitas, įrašus ir kvitus, susijusius su Pirkėjo vykdomu mokėjimu pagal šią Sutartį. Pirkėjo prašymu Tiekėjas pateikia Pirkėjui ar nepriklausomam auditoriui ar kitai institucijai, turinčiai teisę gauti informaciją apie šios Sutarties vykdymą, visas sąskaitas, įrašus ir kvitus. Tiekėjas pateikia visus paaiškinimus, susijusius su išlaidomis, kurias Pirkėjas prašo paaiškinti;

3.1.8. tinkamai vykdyti kitus įsipareigojimus, numatytus Sutartyje ir galiojančiuose Lietuvos Respublikoje teisės aktuose;

3.2. Tiekėjas turi teisę:

3.2.1. minėti Sutarties vykdymo faktą ir Sutarties objektą savo kvalifikacijos pagrindimo tikslais dalyvaudamas viešuosiuose pirkimuose ir konkursuose;

3.2.2. Sutarties ir jos priedų turinį atskleisti bankams, draudimo bendrovėms, auditoriams, su kuriais Tiekėjas yra sudaręs konfidencialios informacijos apsaugos susitarimus.

3.3. Tiekėjas patvirtina, kad siūlomos Paslaugos nekelia grėsmės nacionaliniam saugumui, nes Paslaugų teikimas nebus vykdomas iš Viešųjų pirkimų įstatymo 92 straipsnio 14 dalyje numatytame sąraše nurodytų valstybių ar teritorijų.

3.4. Tiekėjas turi ir kitas šios Sutarties ir Lietuvos Respublikoje galiojančių teisės aktų numatytas teises.

3.5. Pirkėjas įsipareigoja:

3.5.1. sudaryti Tiekėjui sąlygas, suteikti reikiamą informaciją, būtiną Paslaugoms teikti;

3.5.2. sumokėti Sutarties kainą;

3.5.3. nedelsiant pranešti Tiekėjui apie Sutarties sąlygų pažeidimą, kai tik toks pažeidimas yra nustatomas;

3.6. Pirkėjas turi teisę:

3.6.1. reikalauti, jog tinkamai, laiku ir kokybiškai būtų teikiamos Paslaugos, prižiūrėti Paslaugų teikimą bei teikti pastabas dėl jų teikimo, taip pat žodžiu ir raštu nurodyti Tiekėjui teikiamų Paslaugų trūkumus ar neatitikimus; reikalauti, kad jie būtų pašalinti per protingą terminą;

3.6.2. tiesiogiai atsiskaityti su subtiekėjais. Tokio atsiskaitymo tvarka nustatoma trišalėje sutartyje, kurią sudaro Pirkėjas, Tiekėjas ir jo subtiekėjas (-ai) (taikoma, jei Sutarties vykdymui Tiekėjas pasitelkia subtiekėjus).

3.7. Pirkėjas turi ir kitas šios Sutarties bei Lietuvos Respublikoje galiojančių teisės aktų numatytas teises.

**IV. KONFIDENCIALUMO ĮSIPAREIGOJIMAI IR ASMENS DUOMENŲ APSAUGA**

4.1. Pirkėjas Tiekėjo pasiūlymą, sudarytą Sutartį, ir šios Sutarties pakeitimus, išskyrus informaciją, kurios atskleidimas prieštarautų informacijos ir duomenų apsaugą reguliuojantiems teisės aktams arba visuomenės interesams, pažeistų teisėtus konkretaus Tiekėjo komercinius interesus arba turėtų neigiamą poveikį tiekėjų konkurencijai, ne vėliau kaip per 15 dienų nuo Sutarties sudarymo ar pakeitimo, bet ne vėliau kaip iki pirmojo mokėjimo pradžios Viešųjų pirkimų tarnybos nustatyta tvarka skelbia viešai.

4.2. Konfidencialumo įsipareigojimai Sutarties Šalims nustatomi vadovaujantis Viešųjų pirkimų įstatymo 20 straipsniu.

4.3. Vykdydamos Sutartį Šalys įsipareigoja asmens duomenų tvarkymą vykdyti teisėtai – laikydamosi 2016 m. balandžio 27 d. priimto Europos Parlamento ir Tarybos reglamento (ES) 2016/679 dėl fizinių asmenų apsaugos ir kitų teisės aktų, reglamentuojančių asmens duomenų tvarkymą. Šalių atstovų, darbuotojų ar kitų fizinių asmenų duomenų tvarkymo teisėtumas grindžiamas būtinybe įvykdyti Sutartį. Šalys įsipareigoja tinkamai informuoti visus fizinius asmenis (darbuotojus ir kitus atstovus), kurie bus pasitelkti Sutarčiai vykdyti, apie tai, kad jų asmens duomenys bus Šalių tvarkomi Sutarties vykdymo tikslais. Šalys pažymi, kad fiziniai asmenys, kurie yra pasitelkti Sutarčiai su Šalimis vykdyti ir išvardyti Sutartyje, yra supažindinti su Sutartyje pateiktais jų asmeniniais duomenimis, ir Šalies nustatyta tvarka tam davė savo sutikimą.

**V. SUBTIEKĖJO (-Ų) KEITIMO PAGRINDAI IR TVARKA**

5.1. Sudarius Sutartį, tačiau ne vėliau negu Sutartis pradedama vykdyti, Tiekėjas įsipareigoja Pirkėjui pranešti tuo metu žinomų subtiekėjų pavadinimus, kontaktinius duomenis ir jų atstovus. Pirkėjas taip pat reikalauja, kad Tiekėjas informuotų apie minėtos informacijos pasikeitimus visą Sutarties vykdymo laikotarpį, taip pat apie naujus subtiekėjus, kuriuos jis ketina pasitelkti vėliau.

5.2. Tiekėjas gali keisti subtiekėjus tik prieš tai raštu pranešęs Pirkėjui apie tokio keitimo būtinybę ir gavęs jo rašytinį sutikimą.

5.3. Pirkėjui sutikus su subtiekėjo pakeitimu, Pirkėjas kartu su Tiekėju raštu sudaro susitarimą dėl subtiekėjo pakeitimo, šį susitarimą pasirašo Šalys. Susitarimas yra neatskiriama Sutarties dalis.

5.4. Subtiekėjo keitimo tvarkos, numatytos Sutarties 5.3 papunktyje, pažeidimas laikomas esminiu Sutarties pažeidimu.

**VI. ŠALIŲ ATSAKOMYBĖ**

6.1. Šalių atsakomybė yra nustatoma pagal galiojančius Lietuvos Respublikoje teisės aktus ir šią Sutartį. Šalys įsipareigoja tinkamai vykdyti savo įsipareigojimus, prisiimtus šia Sutartimi, ir susilaikyti nuo bet kokių veiksmų, kuriais galėtų padaryti žalos viena kitai ar apsunkintų kitos Šalies prisiimtų įsipareigojimų įvykdymą.

6.2. Jei Tiekėjas Sutarties vykdymo metu neteikia Paslaugų Sutartyje nustatyta tvarka ir terminais, atsisako jas teikti ir/ arba neatnaujina Paslaugų teikimo per 24 val., Tiekėjas sumoka Perkančiajai organizacijai 100,00 (vienas šimtas) Eur dydžio baudą už kiekvieną Paslaugų neteikimo ir/ ar atsisakymo teikti Paslaugas ir/ ar Paslaugų neatnaujinimo dieną.

6.3. Prieš pateikdamas reikalavimą sumokėti baudą, Pirkėjas įspėja apie tai Tiekėją, nurodydamas, dėl kokių sutartinių įsipareigojimų nevykdymo arba netinkamo vykdymo pateikia šį reikalavimą bei nurodo protingą terminą trūkumams pašalinti.

6.4. Jei Pirkėjas laiku neatsiskaito su Tiekėju, Tiekėjo pareikalavimu Pirkėjas privalo sumokėti 0,03 (trijų šimtųjų) procento dydžio delspinigius nuo laiku nesumokėtos sumos už kiekvieną uždelstą dieną. Pirkėjas, dėl nuo jo nepriklausančių priežasčių, negalėjęs laiku atsiskaityti su Tiekėju, delspinigių nemoka.

6.5. Jei Tiekėjas dėl savo kaltės vėluoja pradėti teikti Paslaugas Sutartyje nustatyta tvarka ir terminai, Perkančioji organizacija be oficialaus įspėjimo ir neprarasdama teisės į kitas savo teisių gynimo priemones pradeda skaičiuoti 0,03 (trijų šimtųjų) procento dydžio delspinigius nuo neįvykdytų įsipareigojimų dalies už kiekvieną termino praleidimo dieną.

**VII. NENUGALIMOS JĖGOS APLINKYBĖS (FORCE MAJEURE)**

7.1. Šalis nėra laikoma atsakinga už bet kokių įsipareigojimų pagal šią Sutartį neįvykdymą ar dalinį neįvykdymą, jeigu Šalis įrodo, kad sutartiniai įsipareigojimai neįvykdyti ar iš dalies neįvykdyti dėl aplinkybių, kurių ji negalėjo kontroliuoti bei protingai numatyti Sutarties sudarymo metu, ir kad negalėjo užkirsti kelio šių aplinkybių ar jų pasekmių atsiradimui.

7.2. Nenugalimos jėgos aplinkybėmis laikomos aplinkybės, nurodytos Civilinio kodekso 6.212 ir 6.253 straipsniuose ir Atleidimo nuo atsakomybės esant nenugalimos jėgos (force majeure) aplinkybėms taisyklėse, patvirtintose Lietuvos Respublikos Vyriausybės 1996 m. liepos 15 d. nutarimu Nr. 840. Nustatydamos nenugalimos jėgos aplinkybes Šalys vadovaujasi Lietuvos Respublikos Vyriausybės 1997 m. kovo 13 d. nutarimu Nr. 222 „Dėl nenugalimos jėgos (force majeure) aplinkybes liudijančių pažymų išdavimo tvarkos patvirtinimo“. Esant nenugalimos jėgos aplinkybėms, Šalys Lietuvos Respublikos teisės aktuose nustatyta tvarka yra atleidžiamos nuo atsakomybės už Sutartyje numatytų sutartinių įsipareigojimų neįvykdymą, neįvykdymą iš dalies arba netinkamą įvykdymą, o įsipareigojimų vykdymo terminas pratęsiamas.

7.3. Šalis, prašanti ją atleisti nuo atsakomybės, apie nenugalimos jėgos aplinkybes privalo raštu pranešti kitai Šaliai nedelsiant, bet ne vėliau kaip per 3 (tris) darbo dienas nuo tokių aplinkybių atsiradimo ar paaiškėjimo, pateikdama dokumentus, patvirtinančius šių aplinkybių buvimą bei įrodymus, kad ji ėmėsi visų pagrįstų atsargumo priemonių ir dėjo visas pastangas, kad sumažintų išlaidas ar neigiamas pasekmes, o taip pat pranešti galimą įsipareigojimų įvykdymo terminą. Pranešimo taip pat reikalaujama, kai išnyksta įsipareigojimų nevykdymo pagrindas.

7.4. Pagrindas atleisti Šalį nuo atsakomybės atsiranda nuo nenugalimos jėgos aplinkybių atsiradimo momento arba, jeigu laiku nebuvo pateiktas pranešimas, nuo pranešimo pateikimo momento. Jeigu Šalis laiku neišsiunčia pranešimo arba neinformuoja ir nepateikia nenugalimos jėgos aplinkybių buvimą patvirtinančių dokumentų, ji privalo kompensuoti kitai Šaliai žalą, kurią ši patyrė dėl laiku nepateikto pranešimo arba dėl to, kad nebuvo jokio pranešimo.

**VIII. SUTARTIES PAKEITIMAI**

8.1. Sutarties sąlygos Sutarties galiojimo laikotarpiu gali būti keičiamos Lietuvos Respublikos Viešųjų pirkimų įstatymo 89 straipsnyje nustatyta tvarka.

8.2. Sudarytos Sutarties Šalis gali būti pakeista Lietuvos Respublikos viešųjų pirkimų įstatymo 89 straipsnio 1 dalies 4 punkte numatytais atvejais.

8.3. Sutarties sąlygų keitimą gali inicijuoti kiekviena Šalis, pateikdama kitai Šaliai atitinkamą prašymą bei jį pagrindžiančius dokumentus. Šalis, gavusi tokį prašymą, privalo jį išnagrinėti per 20 kalendorinių dienų ir kitai Šaliai pateikti motyvuotą raštišką atsakymą.

8.4. Sutarties sąlygų pakeitimas turi būti įformintas papildomu susitarimu ir pasirašytas abiejų Šalių.

**IX. SUTARTIES PAŽEIDIMAS**

9.1. Sutartis sudaroma Pirkėjo naudai ir jo interesais, todėl Pirkėjas nuo pat Sutarties įsigaliojimo dienos turi teisę reikalauti iš Tiekėjo tinkamai vykdyti savo pareigas.

9.2. Jei kuri nors Sutarties Šalis nevykdo arba netinkamai vykdo savo įsipareigojimus pagal Sutartį, ji pažeidžia Sutartį.

9.3. Vienai Sutarties Šaliai pažeidus Sutartį, nukentėjusioji Šalis turi teisę:

9.3.1. reikalauti kitos Šalies vykdyti sutartinius įsipareigojimus;

9.3.2. reikalauti atlyginti tiesioginius nuostolius;

9.3.3. reikalauti sumokėti Sutartyje nurodytus delspinigius;

9.3.4. reikalauti sumokėti Sutartyje nustatytą baudą;

9.3.5. nutraukti Sutartį;

9.3.6. taikyti kitus Lietuvos Respublikos teisės aktų nustatytus teisių gynimo būdus.

9.4. Tiekėjas turi nedelsdamas pranešti Pirkėjui apie bet kokius esminius Tiekėjo planuojamus teisinio statuso pasikeitimus, patvirtindamas, kad prielaidos, būtinos Sutarčiai vykdyti, nenustojo galioti.

9.5. Šioje Sutartyje esminėmis sąlygomis laikoma:

9.5.1. Sutarties objektas;

9.5.2. Sutarties kaina ir kainodaros taisyklės;

9.5.3. mokėjimo sąlygos ir tvarka;

9.5.4. Paslaugų suteikimo terminas;

9.5.5. subtiekėjo (-ų) keitimo tvarka.

**X. SUTARTIES GALIOJIMAS IR NUTRAUKIMAS**

10.1. Sutartis įsigalioja, kai Sutartį pasirašo abi Sutarties Šalys (po antrosios Šalies pasirašymo dienos einančią sekančią dieną), ir galioja iki visiško Šalių įsipareigojimų įvykdymo.

10.2. Sutartis gali būti nutraukiama Viešųjų pirkimų įstatymo 90 straipsnyje numatytais atvejais.

10.3. Sutartis gali būti nutraukiama raštišku Šalių susitarimu.

10.4. Pirkėjas, įspėjęs Tiekėją prieš 14 (keturiolika) kalendorinių dienų, gali nutraukti Sutartį šiais atvejais:

10.4.1. kai Tiekėjas nevykdo savo sutartinių įsipareigojimų;

10.4.2. kai Tiekėjas suteikia netinkamos kokybės Paslaugas ir per pagrįstai nustatytą laikotarpį neįvykdo Pirkėjo nurodymo ištaisyti netinkamai įvykdytus arba neįvykdytus sutartinius įsipareigojimus;

10.4.3. kai Tiekėjas perleidžia Sutartį be Pirkėjo žinios;

10.4.4. kai Tiekėjas bankrutuoja arba yra likviduojamas, kai sustabdo ūkinę veiklą, arba kai įstatymuose ir kituose teisės aktuose numatyta tvarka susidaro analogiška situacija;

10.4.5. kai keičiasi Tiekėjo organizacinė struktūra – juridinis statusas, pobūdis ar valdymo struktūra ir tai daro įtaką tinkamam Sutarties įvykdymui, išskyrus atvejus, kai dėl šių pasikeitimų keičiama Sutartis;

10.4.6. kai Sutarties vykdymo metu paaiškėja, kad Tiekėjas ir/ ar teikiamos Paslaugos kelia pavojų nacionaliniam saugumui.

10.5. Tiekėjas, prieš 14 (keturiolika) kalendorinių dienų įspėjęs Pirkėją, gali nutraukti Sutartį, jei Pirkėjas dėl savo kaltės nevykdo savo sutartinių įsipareigojimų.

10.6. Nutraukus Sutartį ar jai pasibaigus, lieka galioti Sutarties nuostatos, susijusios su atsakomybe bei atsiskaitymais tarp Šalių pagal šią Sutartį, taip pat visos kitos šios Sutarties nuostatos, kurios, kaip aiškiai nurodyta, išlieka galioti po Sutarties nutraukimo arba turi išlikti galioti, kad būtų visiškai įvykdyta ši Sutartis.

10.7. Jei Sutartis nutraukiama Pirkėjo iniciatyva dėl Tiekėjo kaltės, Pirkėjo patirti nuostoliai ar išlaidos išieškomi iš Tiekėjo.

**XI. GINČŲ NAGRINĖJIMO TVARKA**

11.1. Šiai Sutarčiai ir visoms iš šios Sutarties atsirandančioms teisėms ir pareigoms taikomi Lietuvos Respublikos įstatymai bei kiti norminiai teisės aktai. Sutartis sudaryta ir turi būti aiškinama pagal Lietuvos Respublikos teisę.

11.2. Bet kokie nesutarimai ar ginčai, kylantys tarp Šalių dėl šios Sutarties, sprendžiami abipusiu susitarimu. Nepavykus ginčo išspręsti derybomis per 30 (trisdešimt) dienų nuo derybų pradžios, bet kokie ginčai, nesutarimai ar reikalavimai, kylantys iš šios Sutarties ar susiję su ja, jos pažeidimu, nutraukimu ar galiojimu, sprendžiami kompetentingame Lietuvos Respublikos teisme. Derybų pradžia laikoma diena, kurią viena iš Sutarties Šalių pateikė prašymą raštu kitai Šaliai su siūlymu pradėti derybas.

**XII. ASMENYS, ATSAKINGI UŽ SUTARTIES VYKDYMĄ, IR KITOS BAIGIAMOSIOS NUOSTATOS**

12.1. Asmenys, atsakingi už Sutarties vykdymą:

12.1.1. Pirkėjo atstovas:

12.1.2. Tiekėjo atstovas:

12.2. Asmuo, atsakingas už Sutarties ir pakeitimų paskelbimą –

12.3. Jei pasikeičia Šalies adresas ir (ar) kiti duomenys, tokia Šalis turi informuoti kitą Šalį pranešdama ne vėliau, kaip per 2 (dvi) darbo dienas. Jei Šaliai nepavyksta laikytis šių reikalavimų, ji neturi teisės į pretenziją ar atsiliepimą, jei kitos Šalies veiksmai, atlikti remiantis paskutiniais žinomais jai duomenimis, prieštarauja Sutarties sąlygoms arba ji negavo jokio pranešimo, išsiųsto pagal tuos duomenis.

12.4. Jei bet kuri šios Sutarties nuostata teisės aktų nustatyta tvarka tampa ar pripažįstama visiškai ar iš dalies negaliojančia, tai neturi įtakos kitų Sutarties nuostatų galiojimui.

12.5. Sutartis yra Sutarties Šalių perskaityta, jų suprasta ir jos autentiškumas patvirtintas Šalių tinkamus įgaliojimus turinčių asmenų parašais.

12.6. Ši Sutartis sudaryta lietuvių kalba, 2 (dviem) egzemplioriais, turinčiais vienodą teisinę galią – po vieną kiekvienai Šaliai. Elektroninės sutarties sudarymo atveju, Sutartis sudaryta lietuvių kalba ir pasirašyta saugiais Šalių kvalifikuotais elektroniniais parašais.

12.7. Sutarties priedai yra sudėtinės ir neatskiriamos šios Sutarties dalys. Sutarties priedai pateikiami pirmumo tvarka:

12.7.1. Sutarties 1 priedas – Techninė specifikacija; ‎

12.7.2. Sutarties 2 priedas – Paslaugų perdavimo–priėmimo akto forma.

12.7.3. Sutarties 3 priedas – Tiekėjo pasiūlymas**.**

|  |  |  |
| --- | --- | --- |
| **PIRKĖJAS** |  | **TIEKĖJAS** |
| **Lietuvos kriminalinės policijos biuras** |  | **UAB NRD CS** |
| Saltoniškių g. 19, Vilnius |  | Gynėjų g. 14, Vilnius |
| Juridinio asmens kodas 188785270 |  | Juridinio asmens kodas 303115085 |
| PVM mokėtojo kodas LT100003515514 |  | PVM mokėtojo kodas LT100008214514 |
| Lietuvos Respublikos finansų ministerijaSąskaitos Nr. LT79 4040 0636 1000 1160Tel. +370 700 60000El. paštas lkpb.rastine@policija.lt |  | AB SEB bankasSąskaitos Nr. LT627044060008224388Tel. +370 5 219 1919El. paštas info@nrdcs.lt |
| ViršininkasArūnas Maskoliūnas |  | DirektoriusVilius Benetis  |

|  |  |  |
| --- | --- | --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_ (parašas) A.V. |  | \_\_\_\_\_\_\_\_\_\_\_\_\_\_\_\_\_\_\_\_\_\_\_\_ (parašas) A.V. |

Sutarties 1 priedas

 

Sutarties 2 priedas

**PREKIŲ PRIĖMIMO–PERDAVIMO AKTAS**

\_\_\_\_\_\_\_\_\_\_\_\_\_\_\_ Nr. \_\_\_\_\_

*(data)*

|  |
| --- |
| Pirkėjas: |
| Tiekėjas:(jei tai tiekėjų grupė, nurodyti: (*jungtinės veiklos sutarties pagrindu veikianti tiekėjų grupė, sudaryta iš: (nurodyti visų ūkio subjektų pavadinimus), atstovaujamas atsakingojo partnerio (nurodyti atsakingojo partnerio pavadinimą),*  |
| Sutarties Nr.: |
| Sutarties pavadinimas:  |

**Tiekėjas** šiuo Paslaugų priėmimo–perdavimo aktu patvirtina, kad pateikė Pirkėjui programinės įrangos Cellebrite Inseyets Online Pro su kabelių rinkiniu Inseyets upgrade kit licencijos rakto Nr. 1472258655 atnaujinimo nuorodas priežiūros ir palaikymo paslaugoms aktyvuoti.

**Pirkėjas** šiuo Paslaugų priėmimo-perdavimo aktu patvirtina, kad gavo programinės įrangos Cellebrite Inseyets Online Pro su kabelių rinkiniu Inseyets upgrade kit licencijos rakto Nr. 1472258655 atnaujinimo nuorodas priežiūros ir palaikymo paslaugoms aktyvuoti.

Šis aktas pasirašytas dviem vienodą teisinę galią turinčiais egzemplioriais, po vieną kiekvienai Šaliai.

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_

(Tiekėjo (Parašas) (Vardas, pavardė)

atstovo pareigos)

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_

(Pirkėjo (Parašas) (Vardas, pavardė)

atstovo pareigos)

 Sutarties 3 priedas

 

